
Személyiség, stresszel való megküzdés és a kiégés vizsgálata humán erőforrás és pénzügy-számvitel területen dolgozók körében.

A nemzetközi vizsgálatokhoz hasonlóan Magyarországon is a kiégés kutatások legfőbb populációja az egészségügyi szférában dolgozók csoportja, azonban több nemzetközi kutatás azt hangsúlyozza, hogy a kiégés szinte bármilyen munkakörben kialakulhat.
Jelen vizsgálat célkitűzése a hazai kiégés kutatások kiterjesztése a humán szolgáltatási és egészségügyi dolgozók körén kívüli területekre. A kutatás célja a személyiség, a stresszel való megküzdés és a kiégés vizsgálata a humán erőforrás menedzsment (N=82) és pénzügy-számviteli területen (N=87) dolgozó munkavállalók körében. A vizsgálatban a kiégést befolyásoló munkaköri követelmények és erőforrások erre vonatkozó megállapításokkal, a személyiség: Big Five Personality Inventory-val, a megküzdési stratégiák Folkman-Lazarus-féle Konfliktusmegoldó Kérdőív rövidített változatával, a kiégés: Maslach Kiégés Kérdőívvel lett mérve.
Az eredmények alapján a pénzügyi-számviteli területen dolgozók a humán erőforrás területen dolgozókhoz képest magasabb kiégés pontszámmal jellemezhetők (U=2700,50 p<0,05). Alátámasztást nyert a munkaköri követelmények (rs=0,45 p<0,001) kiégés kialakulását elősegítő, és a munkaköri erőforrások (rs=-0,41 p<0,001) egészségvédő szerepe. A kiégés kialakulásával kapcsolatban a legnagyobb rizikótényező a neuroticizmus személyiségdimenzió (β=0,42 p<0,001), és az extroverzió a legerősebb protektív tényező (β=-0,32 p<0,001), míg a megküzdési stratégiák közül a kognitív átértékelés tekinthető védőfaktornak (β=-0,48 p<0,001). Legerősebben a nyitottság személyiségdimenzió jelzi előre a problémafókuszú megküzdést (β=0,30 p<0,001), és a kognitív átértékelést (β=0,28 p<0,001), a neuroticizmus (β=0,25 p<0,05) és az extroverzió (β=0,2 p<0,05) pedig az érzelemfókuszú megküzdési stratégiát.
A munkahelyi stressz egészségre gyakorolt hatása miatt fontos figyelembe venni a gazdasági szempontokat is, a stressz hatására bekövetkező munkakiesések következtében. A kutatás eredményei felhívják a figyelmet, a munkavállalók stresszel szembeni megküzdésének segítésére, és a magas munkaköri követelmények esetében, a megfelelő munkaköri erőforrások biztosítására, amelyek protektív szerepet játszanak a kiégéssel szemben.
 



